Daar is 7 stemgeregtigde lede teenwoordig en ons het volmagte van 20 lede ontvang. Daar is dus ’n kworum by die vergadering verteenwoordig.
Marga lewer haar verslag, waarin sy onder andere PEN Afrikaans se gelukwensinge oordra aan ’n lys van pryswenners in die letterkunde en joernalistiek en erkenning gee aan dié skrywers wat sedert die afgelope AJV heengegaan het. Sy verwys na ’n paar sake waarop PEN Afrikaans die afgelope jaar gefokus het en bedank die Trust vir Afrikaanse Onderwys vir die finansiële ondersteuning en die bestuur van PEN Afrikaans vir die goeie samewerking. Haar verslag is hier beskikbaar.
Dit is standaard praktyk vir ’n ouditopinie om gekwalifiseerd te wees vir ’n nie-winsgewende organisasie omdat dat dit nie moontlik is vir die ouditeure om te bepaal of skenkings in die vorm van kontant ontvang is en nie aangeteken is nie.
Alhoewel die oudit gekwalifiseerd is, is dit dus die beste uitslag wat ’n nie-winsgewende organisasie kan kry.
Danie doen verslag oor die situasie rondom taalregte en meertaligheid in ons land. Hy verwys na die vergadering van PEN International se Komitee vir Vertaling en Taalregte wat hy in Junie in Switserland bygewoon het en waar hy ’n referaat oor dié onderwerp gelewer het.
Die hofsaak oor die US-taalbeleid sal bepalend wees vir die toekoms van moedertaalonderrig in Suid-Afrika. Die Konstitusionele Hof het die saak uitgestel om tyd te laat vir die hofverslae om vertaal te word.
Catrina stel voor dat PEN Afrikaans se grondwet gewysig word om lidmaatskap nie te beperk tot vaste kategorieë (skrywer, joernalis, uitgewer) nie, maar oop te stel vir persone wat ’n gevestigde belang by PEN Afrikaans se bedrywighede het en aan die ander formele vereistes vir lidmaatskap voldoen.
PEN Afrikaans se fokus bly primêr die Afrikaanse skrywers-, media- en uitgewerswêreld, maar ’n meer inklusiewe benadering tot lidmaatskap sal tot gevolg hê dat persone betrokke by geletterdheidsprogramme of wat in ander hoedanighede in die boekewêreld werk, ook kan aansluit.